Dan planeta Zemlje
Više od tri i pol desetljeća nakon prvog skupa u ime našeg planeta, godišnji Dan planeta Zemlje postaje veća manifestacija nego ikada r
Prvi Dan planeta Zemlje, 22. travnja 1970. godine, smatra se zaslužnim za pokretanje suvremenog pokreta za zaštitu okoliša. Bio je to dan mirnih masovnih prosvjeda milijuna ljudi diljem Sjedinjenih Država, koji su pozivali vladu da usvoji politiku čišćenja i zaštite okoliša. Američka je vlada reagirala: Kongres je usvojio zakone o čistom zraku i o zaštiti pitke vode, staništima divljine, kao i oceanu. Kongres je, isto tako, osnovao i Agenciju za zaštitu okoliša, EPA, zaduženu za nadgledanje napretka po tim pitanjima. Direktor EPA-e Stephen Johnson prisjeća se tog prvog Dana planeta Zemlje. Johnson kaže da Agencija za zaštitu okoliša trenutno troši najveći dio svog godišnjeg proračuna od 7 i pol milijardi dolara na istraživanja i tehnologiju za smanjenje opasnosti od klimatskih promjena, takozvanog globalnog zatopljavanja. Mnogi znanstvenici za globalno zatopljavanje okrivljuju ispuštanje ugljičnog dioksida kroz industrijske dimnjake. "Klimatske promjene su važno pitanje i za predsjednika i za čitavu njegovu administraciju. Kao administracija, mi posvećujemo sredstva u visini od oko 5 milijardi dolara u svrhu boljeg razumijevanja znanstvene podloge tih zbivanja. No, jednako važno – po nekima i važnije! – je pitanje tehnologije koja će na koncu biti suprotstavljena klimatskim promjenama: vrlo, vrlo je važno pitanje čišće proizvodnje ugljena, tako da istodobno imamo i sigurnost opskrbe energijom, ali i čištu i po okoliš zdravu opskrbu energijom," kaže Johnston. Ovogodišnji Dan Zemlje, ekološke skupine i organizacije, kao i vlade diljem svijeta, obilježili su manifestacijama kojima je cilj bio zaštita prirode i povećanje svijesti o globalnom zatopljavanju. U gradovima Sjedinjenih Država i Kanade, i građani i političari sudjelovali su u akcijama sađenja drveća i čišćenja okoliša. Prema nekim procjenama, u više od 170 zemalja u sličnim su akcijama sudjelovale stotine milijuna ljudi. Ovogodišnji Dan Zemlje smatra se prijelomnim jer je čelništvo Kine obvezalo sve lokalne uprave u toj zemlji da dolično obilježe ovaj dan posvećen našem planetu. U Sjedinjenim Državama, ekološke skupine pozivaju građane da vlastitim doprinosom smanje ispuštanje stakleničkih plinova u atmosferu – vozeći manje, koristeći efikasnija vozila, te mijenjajući konvencionalne žarulje u svojim domovima sa štedljivima fluorescentim žaruljama.